Joost gaan VSA toe vir behandelingVan der Westhuizen tydens ‘n besoek aan die Springrugby-museum in Kaapstad in September 2013. Foto: Nardus Engelbrecht/SAPA “Hulle het gesê ek sal na ŉ jaar in ŉ rolstoel wees. Hulle het gesê ek het ŉ 20% kans om twee jaar te leef. En ek het besluit se voet, ek sal besluit wanneer ek gaan,” het Van der Westhuizen in ŉ verklaring gesê. Hy is in 2011 met amiotrofiese laterale sklerose (ALS), ŉ aggressiewe vorm van motorneuronsiekte, gediagnoseer. Van der Westhuizen vlieg Sondag Amerika toe waar hy sal deelneem aan kliniese studies by die Massachusetts-hospitaal in Boston. Dr. Merit Cudowicz, die hoof van neurologie by die hospitaal, is tans besig om navorsing oor motorneuronsiekte te doen. Van Der Westhuizen, wat die J9-stigting gestig het om ander MNS-lyers te help, sal ook die Eleanor en Lou Gehrig-sentrum in New York besoek. Die sentrum verskaf navorsing en kliniese ondersteuning aan MNS/ALS-lyers. Van der Westhuizen sê hy hoop om ŉ soortgelyke sentrum in Suid-Afrika op die been te bring. “Aan die begin gaan jy deur al die emosies en jy vra: ‘Hoekom ek?’. Dis eintlik maklik: ‘Hoekom nie ek nie?’. As ek hierdeur moet gaan om toekomstige generasies te help, hoekom nie ek nie?”